ჩათირქოლი
ჩათირქოლი (ყირგ. Чатыр-Көл — ციური ტბა) — გაუდინარი ტბა ცენტრალურ ტიან-შანში, ყირგიზეთში. მდებარეობს ტექტონიკურ ღრმულში, ათბაშისა (ჩრდილოეთი) და თორუგართაუს (სამხრეთი) ქედებს შორის, ზღვის დონიდან 3530 მ სიმაღლეზე. ზედაპირის ფართობი 153,5 კმ². მაქსიმალური სიღრმე 16 მ. ტბის წყალი მტკნარია, აღმოსავლეთ ნაწილში — მომლაშო. რელიეფი წარმოადგენს სუსტად დანაწევრებულ ტბიურ-მდინარეულ აკუმულაციურ ვაკეს. ტბის სამხრეთ-აღმოსავლეთი ნაპირი ძირითადად ჭაობურია, ჩრდილოეთი — კლდოვანი. უმეტესად საზრდოობს თოვლის წყლით. გაყინულია ნოემბრიდან მაისამდე. ტბის სიახლოვეს გადის ავტოტრასა ბიშკეკი — კაშგარი.